આ ડાઉનગ્રેડ સપ્તાહના અંતે જાહેર થયું હોવાના કારણે મોટા ભાગના ફંડ હાઉસિસ સોમવારે જાહેરાત કરશે ત્યારે તેમની નેટ એસેટ વેલ્યૂમાં ઘટાડો કરશે. પેરન્ટ IL&FSને ડાઉનગ્રેડ કરવામાં આવી રહ્યું છે ત્યારે વિશ્લેષકો માને છે કે તેની પેટાકંપનીઓ- IL&FS ટ્રાન્સપોર્ટેશન, IL&FS તામિલનાડુ પાવર, IL&FS એનર્જી ડેવલપમેન્ટ, IL&FS સિક્યોરિટી સર્વિસિસ અને IL&FS ફાઇનાન્શિયલ સર્વિસિસ માટે પણ નીચા રેટિંગનું જોખમ છે. આશરે 35 મ્યુચ્યુઅલ ફંડ સ્કીમો આમાંની કેટલીક પેટાકંપનીઓના બોન્ડ ધરાવે છે. આ કંપનીઓમાં તેમના હોલ્ડિંગની માહિતી મેળવવા તથા આ મુદ્દે તેમની ટિપ્પણી મેળવવા માટે તત્કાળ વ્યક્તિગત રીતે ફંડ હાઉસિસનો સંપર્ક થઈ શક્યો ન હતો.